*Муниципальное бюджетное дошкольное образовательное учреждение «Детский сад №2 «Ёлочка» с.Эльгяй муниципального района «Сунтарский улус (район)» Республики Саха (Якутия)*

**678274 Республика Саха (Якутия) Сунтарский улус (район) с.Эльгяй, ул.Октябрьская №86, тел:24-3-47**

**ИНН-1424006287 КПП-142401001 ОГРН-104140109193**

**e-mail: mdou2elga@yandex.ru**

**«Эбэм сандалытын аһа»**

**БЫРАЙЫАК**

Оҥордо: Сергеева Людмила

Борисовна,

Элгээйитээҕи иккис нүөмэрдээх “Ёлочка”

оҕо уһуйаанын

бастакы категориялаах

иитээччитэ.

Элгээйи сэл. 2022 сыл

**Бырайыагым сыала:** Саха төрүт астарын (эбэ сандалытын аһын) оҕоҕо билиһиннэрии уонна астыыр сатабылга уһуйуу буолар.

**Соруктар:**

• Саха төрүт аһын оҕоҕо билиһиннэрии;

• Астанар ньыматын, кистэлэҥин көрдөрөн үөрэтии;

• Астааһын бастакы үөрүйэхтэрин иҥэрии;

• Төрүт аспыт доруобуйаҕа туһатын өйдөтүү;

* Саха аһын сиэргэ-туомҥа тутталларын билиһиннэрии;

• Өбүгэлэрбит аска туттар иһиттэрин-хомуостарын, тэриллэрин аатын билэн күннээҕи олохторугар тутталларын ситиһии.

**Ситиһиэхтээх түмүгүм:**

• Оҕону кыра сааһыттан төрүт аска сыһыарыы;

• Астыыр сатабылга уһуйуу;

• Саха төрут аһыгар ытыктабылы, тапталы иҥэрии, интэриэһи үөскэтии.

**Кимиэхэ ананара**: Бырайыак уһуйаан үрдүкү, бэлэмнэнии бөлөх оҕолоругар ананар.

**Ыытыллар болдьоҕо:** Уһун кэмнээх бырайыак, сылы супту барар. Бэлиэ күннэргэ, ыйдарга сөп түбэһиннэрэн ыытыллар. Холобур: (күһүнү атаарыы, сааһы көрсүү, ыһыах бырааһынньыктарыгар, байанай ыйыгар, төрөөбүт төрүт тыл күнүгэр уонна да атын күннэргэ).

**Бырайыак түһүмэхтэрэ**:

1. Алаадьы араастара.

*Сыала:* Алаадьы арааһын билиһиннэрии, астанар ньыматын үөрэтии, саха омугар алаадьы суолтатын билиһиннэрии, сиэргэ-туомҥа туттуллар өйдөбүлүн быһаарыы

1. Баахыла.

*Сыала:* Сахалыы баахыла астанар ырысыабын билиһиннэрии, үөрэтии. Сахаҕа аныгы ас буоларын быһаарыы.

1. Күөрчэх.

*Сыала:* Күөрчэх өбүгэлэрбит илдьэ кэлбит күндү астара буоларын билиһиннэрии, оҥоһуллар ньыматын үөрэтии, ытыгы тутта үөрэнии, күөрчэх туһатын, арааһын билиһиннэрии.

1. Суорат.

*Сыала:* Суорат иҥэмтэлээх ас буоларын өйдөтүү. Суорат арааһын, оҥоһуллар ньыматын үөрэтии, суораты тупсарар, минньитэр ньымаларын тобулуу.

1. Саламаат.

*Сыала:* Саламаат диэн туох ас буоларын билиһиннэрии, өбүгэлэрбит илдьэ кэлбит ырысыаптырын көрдөрүү, оҕолорго саха норуотун устуоруйатын, олоҕун -дьаьаҕын туһунан билиһиннэрии.

1. Быыппах.

*Сыала:* Быыппах, кымыс уратыларын быһаарыы, кымыс сиэргэ-туомҥа туттулларын билиһиннэрии. Быыппах оҥоһуллар ньыматын үөрэтии.

1. Саха сирин отонноруттан утахтар.

*Сыала:* Саха сиригэр үүнэр отоннор араастарын билиһиннэрии. Отоннор иҥэмтэлэрин, туһаларын үөрэтии. Араас утаҕы оҥорорго үөрэтии.

1. Үрүҥ тунах ыһыах мааны астара.

*Сыала:* Ыһыах суолтатын туһунан билиһиннэрии. Ыһыахха ханнык сиэр-туом ыытылларын. Суолтатын үөрэтии. Ыһыах күндү астарын билиһиннэрии.(Лэппиэскэ, кымыс, үтэһэлээх эт, собо, саҥыйахтаах алаадьы, ис миинэ, кус миинэ, хатта).

**Бырайыакка туттуллар ньымалар:**

1. Итииттэн, уоттан сэрэхтээх буолуу быраабылатын, аска туттуллар тэриллэри, иһити-хомуоһу кытта билиһиннэрии.

2. Астаныахтаах ас туһатын, оҥоһуллар ньыматын, кистэлэҥин арыйыы.

3. Ханнык бородууктаттан оҥоһулларын ырытыһыы.

4. Хас биирдии оҕоҕо болҕомто ууран бэйэтэ тутан-хабан оҥорорун ситиһии.

**Бырайыагым суолтата:** Өбүгэбит төрүт иҥэмтэлээх, сүмэһиннээх аһын аһаан улааппыт оҕо өйө-санаата чөл, доруобуйатын туруга чэгиэн-чэбдик буола улаатарын иитии.

**Туһата:** Киһи доруобуйатын туруга аһыттан тутулуктааҕа былыр-былыргыттан биллэр.Төрүт өбүгэ аһа иҥэмтэлээх өттө үгүс. Сахалар тымныы сиргэ олорор буоламмыт, тымныыны тулуйарга сөптөөх аһы аһаан олоробут. Ол курдук, эт, балык, үрүҥ ас, араас булт этэ, бурдук ас арааһа. Кэнники кэмҥэ араас омук аһа элбээн, төрүт аспыт умнууга бараары гынна. Ол иһин, оҕолорбут кыра саастарыттан төрүт астарын билэр, сатаан астыыр, таптаан сиир буола улааталлара - бырайыак сүрүн суолтата.

Биһиги өбүгэлэрбит аска кытта оҕону үөрэтэр, сайыннарар ньыманы тобулбуттар. Ол курдук, оҕо ытыгы эргитэн күөрчэх оҥорор буоллаҕына илиитин былчыҥнарын сайыннарар, мас ытыктан күөрчэҕи салаан тылын мускуйан ситимнээх саҥатын тупсарар. Оттон алаадьы сахаларга ураты суолталаах ас, кини оҕолору айыы үөрэҕэр сыһыарар. Айыыларга махтанарга, көрдөһөргө, алгыс этэргэ, күндү ыалдьыты көрсөргө, малааһыҥҥа туттуллар ытык аспыт буолар.

**Бырайыак түмүгэ:**

* Саха төрүт аһын (эбэ сандалытын) араас көрүҥүн билсиһии.
* Саха төрүт аһа туһалааҕын, иҥэмтэлээҕин өйдөтүү.
* Астыыр сатабыл маҥнайгы үөрүйэхтэригэр олук ууруу, үөрэтии, иитии.
* Бэйэбит төрүт аспытыгар интэриэһи, тапталы иҥэрии, сиэри-туому тутуһуу.